Il-Kummissjoni Ewropea llum ippubblikat linji gwida ġodda dwar ir-rappurtar ta' informazzjoni korporattiva relatata mal-klima, bħala parti mill-Pjan ta' Azzjoni dwar il-Finanzi Sostenibbli tagħha. Dawn il-linji gwida se jipprovdu lill-kumpaniji b'rakkomandazzjonijiet prattiċi dwar kif jista' jiġi rrapportat aħjar l-impatt li l-attivitajiet tagħhom qed ikollhom fuq il-klima kif ukoll l-impatt tat-tibdil fil-klima fuq in-negozju tagħhom. Il-Kummissjoni llum laqgħet ukoll il-pubblikazzjoni ta' tliet rapporti ġodda importanti mill-Grupp Tekniku ta' Esperti dwar il-finanzi sostenibbli, inklużi rakkomandazzjonijiet ewlenin dwar it-tipi ta' attivitajiet ekonomiċi li jistgħu jagħtu kontribut reali għall-mitigazzjoni tat-tibdil fil-klima jew l-adattament għalih (it-tassonomija). Valdis Dombrovkis, il-Viċi President responsabbli mill-Istabbiltà Finanzjarja, is-Servizzi Finanzjarji u l-Unjoni tas-Swieq Kapitali, qal: “L-emerġenza klimatika tħallina mingħajr għażla oħra ħlief li nimxu lejn mudell ta' ekonomija newtrali mil-lat ta' klima. Il-linji gwida l-ġodda tal-lum se jgħinu lill-kumpaniji jidduvulgaw l-impatt tat-tibdil fil-klima fuq in-negozju tagħhom kif ukoll l-impatt tal-attivitajiet tagħhom fuq il-klima u għalhekk l-investituri jkunu jistgħu jieħdu deċiżjonijiet aktar infurmati dwar l-investiment. Nilqa' wkoll it-tliet rapporti mill-Grupp ta' Esperti Tekniċi, li huma kontribut importanti għat-tfassil tal-politika Ewropea u għal dibattitu globali dwar il-finanzi ekoloġiċi.” Il-linji gwida tal-lum huma parti mill-isforzi kontinwi tal-Kummissjoni biex tiżgura li s-settur finanzjarju – il-kapital privat – jista' jkollu rwol kritiku fit-tranżizzjoni għal ekonomija newtrali mil-lat ta' klima u fil-finanzjament ta' investimenti fl-iskala meħtieġa. Huma se jipprovdu gwida lil madwar 6,000 kumpanija, banek u kumpaniji tal-assigurazzjoni elenkati fl-UE li jridu jiddivulgaw informazzjoni mhux finanzjarja skont id-Direttiva dwar ir-Rappurtar mhux Finanzjarju. Huma ispirati minn proposti reċenti mill-Grupp ta' Esperti Tekniċi dwar il-finanzi sostenibbli (Technical Expert Group, TEG ), u jintegraw ir-rakkomandazzjonijiet tat-Task Force dwar id-Divulgazzjonijiet Finanzjarji relatati mal-Klima (Task Force on Climate-related Financial Disclosures, TCFD) stabbilit mill-Bord għall-Istabilità Finanzjarja tal-G20. Illum ukoll, il-Kummissjoni tilqa' tliet rapporti ta' esperti importanti ppubblikati mit-TEG dwar il-finanzi sostenibbli: Kuntest It-TEG beda l-ħidma tiegħu f'Lulju 2018 u kien magħmul minn 35 membru mis-soċjetà ċivili, mill-qasam akkademiku, min-negozju u mis-settur finanzjarju. Dawn ir-rapporti huma r-riżultati ta' sena ta' ħidma estensiva fuq aspetti ewlenin tal-Pjan ta' Azzjoni tal-Kummissjoni. Dawn ir-rapporti għalhekk jissupplimentaw il-proposti leġiżlattivi dwar it-tassonomija u l-punti ta' riferiment ippreżentati mill-Kummissjoni f'Mejju 2018. Huma għandhom l-għan li jinċentivaw u jidderieġu ulterjorment l-investiment tas-settur privat fi żvilupp sostenibbli, billi jagħmlu lill-investituri aktar konxji minn dak li jinvestu fih u billi jagħtu lill-investituri għodod importanti biex jinvestu b'mod sostenibbli. F'Ġunju 24, il-Kummissjoni se tospita djalogu bejn il-partijiet ikkonċernati dwar ir-rappurtar relatat mal-klima u r-rapporti tat-TEG. L-avveniment se jkun imxandar dirett fuq paġna tal-avveniment apposta. It-TEG se jmexxi sejħa għal feedback dwar ir-rapport tat-Tassonomija tal-UE u dwar ir-rapport interim dwar il-punti ta' riferiment dwar il-klima. Il-baġit tal-UE huwa wkoll xprun għall-integrazzjoni tal-klima. Sabiex jiġi implimentat il-Ftehim ta' Pariġi u l-impenn lejn l-Għanijiet ta' Żvilupp Sostenibbli tan-Nazzjonijiet Uniti, il-Kummissjoni tipproponi li tgħolli l-livell ta' ambizzjoni għal programmi għall-integrazzjoni tal-klima mal-UE kollha, b'mira li mill-inqas 25 % tan-nefqa tal-UE tikkontribwixxi għall-objettivi tal-klima bejn l-2017 u l-2021. Aktar informazzjoni DĠ FISMA il-finanzi sostenibbli - l-ewwel paġna Skeda informattiva dwar il-Finanzi Sostenibbli Linji gwida tal-Kummissjoni dwar ir-rappurtar ta' informazzjoni relatata mal-klima Taqsira tal-linji gwida tal-KE dwar ir-rappurtar ta' informazzjoni relatata mal-klima Grupp ta' Esperti Tekniċi (TEG) – l-ewwel paġna Rapport tat-TEG dwar it-tassonomija tal-UE Taqsira tar-rapport tat-TEG dwar it-tassonomija tal-UE Taqsira tar-rapport tat-TEG dwar Standard ta' Bonds Ħodor tal-UE Rapport tat-TEG dwar Standard ta' Bonds Ħodor tal-UE Rapport interim tat-TEG dwar il-punti ta' riferiment dwar il-klima Taqsira tar-rapport interim tat-TEG dwar il-punti ta' riferiment dwar il-klima